Papersnake/gushiwen huggingface dataset:
过松江
范成大（宋代）

长虹斗起蛟龙穴，朱碧栏干夜明灭。
太湖三万六千顷，多少清风与明月？
青鷁惊飞白鹭闲，丹枫未老黄芦折。
谁将横笛叫苍烟，无限惊波翻白雪。
洞庭林屋旧游处，玉柱金庭路巉绝。
水仙逢迎掺修袂，问我归计何当决？
去年匹马兀春寒，今此孤篷窘秋热。
人生意气得失间，轻重剑头吹一吷。
莫将尘土涴朱颜，郤待丹砂回白发。
偈
释显忠（宋代）

咄咄咄，海底鱼龙尽枯竭。三脚虾蟆飞上天，脱壳乌龟火中活。
仁宗皇帝飞白歌
周紫芝（宋代）

八神警跸群灵趋，风师雨伯当前驱。汉家四叶圣主出，共扶日前升天衢。

当时农桑三万里，地上钱流已如水。左有稷契右皋夔，四岳九官真济济。

太师当国天下安，貂蝉绣衮身如山。范公特节下金銮，名落百蛮毛发寒。

郑公有口伐可汗，可使一言无契丹。太平天子坐垂拱，蝉蜎蠖濩朝千官。

侍臣愕立蓬莱殿，看草宸奎丽云汉。中人传赐宣口敕，雨露恩光极昭焕。

公家什袭宫锦囊，五彩属天惊夜光。试从父老说嘉祐，百年厚德知难忘。

自从丧乱双眼暗，犹喜人间得时见。小臣拜舞喜欲颠，安得身随千官朝九天。

眼见万骑无控弦，四海复似昭陵年。
郁林八景诗 其一 瓯池春暖
邝元乐（明代）

西瓯池上蛟龙窟，龙气成云水自波。蛟龙飞上九天去，春水茫茫奈若何。
邂逅南昌簿孙正之剧谈别后聊以记所期者
曾丰（宋代）

三秦擅淮石，三孔专江西。
鼎足立世稳，文匠诗宗师。
吾生亦太晚，流风殆谁归。
龙泉剑之精，夜气贯斗箕。
今其为三孙，锋芒不能辉。
大孙学如针，鑽到罅隙微。
小孙笔如雷，挟雨驱虹蜺。
弟兄时辈中，群雄望风雌。
我新幸且识，其仲字正之。
才调骥历块，襟怀鸥忘机。
每见必樽酒，漫延率移时。
剧醉尚正色，太平辄愁眉。
万事谈未了，心随白云飞。
其如总是客，而更遽语离。
各著古人鞭，满意酬所期。
离合有自然，姑置天一涯。
奉使契丹二十八首其二十送文太师致仕还洛三
苏辙（宋代）

齐鲁元勋古太师，寂寥千载恐无之。
昔归蹔缩经邦手，复起还当问道时。
入谒何曾须掖侍，到家依旧拥旌麾。
孔公灵寿固应在，秋晚香山访佛祠。
次韵吕居仁送李商老兼简李去言兄弟诸同参五首 其二
饶节（宋代）

开门对南山，万物尽昭告。自是君不领，岂是君不好。

诸人如骥子，矫首万里道。援琴欲写之，促轸不能操。

请子亦停手，趺坐西南奥。
呈明叔七首
赵蕃（宋代）

手种竹边梅一株，地幽终觉病而癯。
不然我尔要相似，异日重看瘠解腴。
句 其六
张耒（宋代）

昔日陶公宅，今为释子居。
呈李续
韩弇（唐代）

我有敌国雠，无人可为雪。每至秦陇头，游魂自呜咽。
自喜
陆游（宋代）

身闲僊不远，食足富何加。
庭卧长生犊，园开手种花。
狂歌声跌宕，醉草笔横斜。
八十明年是，衰残岂复嗟。
赠荥阳太守吴子仲诗
潘尼（魏晋）

大晋盛得人，储宫畜髦士。吴侯降高质，剖符授千里。

垂覆岂他乡，回光临桑梓。寮类感岐路，黎庶思知耻。

老氏喻小鳞，曹参寄狱市。无谓敝邑陋，覆篑由兹起。
大笑鸟
王洋（宋代）

夜闻慨欬如老翁，若悲若啸空山中。
老妻幼子疑问我，此名何物来何从。
我知此物不常有，岂解招祥宜报咎。
狐鸣枭噪殆所传，惟祸停声声转久。
明朝问人此何鸟，僧言此鸟名大笑。
幸灾乐获撼主人，侥幸前知非善告。
我闻此语益悽然，我从坎壈今有年。
若徒报祸未报死，子之告我何迁延。
异时白骨满城郭，此时子笑何人前。
昔年长沙贾太傅，鵩鸟飞鸣告其故。
滔滔宇宙鵩安如，应怪达人任来去。
窗前灵鹊人乐闻，谷莺上下长和鸣。
汝曾不效乃效此，汝性险远知难更。
汝其更笑我自娱，取酒与尔同歌呼。
越中行
李频（唐代）

越国临沧海，芳洲复暮晴。湖通诸浦白，日隐乱峰明。

野宿多无定，闲游免有情。天台闻不远，终到石桥行。
送胡从甫刘仲山入京
姚勉（宋代）

梅花先腊开香雪，魁信已随春漏泄。
送君联骑入天京，不作人漏儿女别。
锦江俊秀皆朋俦，其漏偏善胡与刘。
胸襟巧蟠锦绣段，文采互照珊瑚钩。
采芹宫里群游戏，文字颉颃春燕翅。
西湖万柳娇春风，相期同缓看花辔。
棘闱风动桂香秋，一驽那输双骅骝。
我悲日色谩迷眼，君喜朱衣皆点头。
青天一界蟾宫路，只要朋侪先着步。
祝君猛去作为龙，行继延平跃云雾。
君不见苏易山简，不事探花与榜眼，
明番状元未为晚。
【大石调】青杏子
关汉卿（元代）

离情
残月下西楼，觉微寒轻透衾裯。华胥一枕足弯跧觉，蓝桥路远，玉峰烟涨，银汉云收。
【幺】天付两风流，翻成南北悠悠，落花流水人何处？相思一点，离愁几许，撮上心头。
【荼蘼香】记得初相守，偶尔间因循成就，美满效绸缪。花朝月夜同宴赏，佳节须酬，到今一旦休。常言道好事天悭，美姻缘他娘间阻，生拆散鸾交凤友。
【幺】坐想行思，伤怀感旧，各辜负了星前月下深深咒。愿不损，愁不煞，神天还佑。他有日不测相逢，话别离情取一场消瘦。
【好观音煞】与怪友狂朋寻花柳，时复间和哄消愁。对着浪蕊浮花懒回首，怏怏归来，原不饮杯中酒。
【尾】对着盏半明不灭的孤灯双眉皱，冷清清没个人瞅，谁解春衫纽儿扣？
和茅亦山韵二首 其一
黄庚（元代）

一生场屋梦，老去付悠悠。始信功名事，难为智力谋。

有才如孔孟，无命不伊周。吾道今如此，苍天可问不。
送赵晦之丞彭泽
楼钥（宋代）

渊明事晋肯臣刘，仁杰忠良不附周。
见说三贤参羽士，盍将吴簿配苹羞。
相见欢
吴灏（清代）

濛濛细雨残秋。醉歌楼。轻舞柳腰清夜、不知愁。

天上月。人如雪。但温柔。相印此生寻梦、到扬州。
春中杂兴 其二
陈献章（明代）

小雨如丝落晚风，东君无计驻残红。野人不是伤春客，春在野人杯酒中。
偈颂一百五十首
释心月（宋代）

跛跛挈挈，列列{左舟右定}{左舟右定}。
跛跛挈挈，匙挑{上。
列列{左舟右定}{左舟右定}时，炎天散雪。
十有二年，来住此地，
杨岐家风，未曾漏泄。
今漏泄，秤鎚元是一团铁。
偈颂十一首 其一
释了演（宋代）

谁庵不会说禅，一向外边之绕。鸣鼓集众升堂，岂容乱开臭口。

而今无计可为，谩把屎肠抖擞。瞎驴趁队过新罗，惊起南辰藏北斗。
车驾驻润州幸少傅杨公私第欢燕累日恭述又六
朱厚照（明代）

神武威南服，龙舟驾巨涛。
廑兵宣略远，定乱禹功高。
日彩浮黄钺，云光动赭袍。
老臣三稽首，复恐圣躬劳。
海宇承平日，明良庆会时。
虹光连井钺，绿野绕参旗。
荷宠星辰近，承恩雨露私。
还闻天鉴迩，政积在西陲。
待隐留仙跸，名园异雒阳。
礼遵周制度，赋奏汉文章。
树映螭头晓，花迎雉尾香。
忽闻鸣凤吹，又进万年觞。
三顾承恩渥，回銮此日过。
绮楼辉宝宇，花浦接银河。
乐奏鸣球叶，歌传在藻多。
唐虞今复见，盛德迥难磨。
南阳延帝幄，莘野访臣庐。
雨骤千军骑，云屯七圣车。
琼筵张赵瑟，华烛转燕裾。
史馆行宣付，勋庸合屡书。
万舞临周宴，清欢一夕同。
圣情春浩荡，天翰日昭融。
袅袅金飚度，厌厌玉漏中。
载歌赓《既醉》，花外已鸣钟。
重九
华岳（宋代）

破帽无情下受吹，满头霜雪已如丝。
菊花笑我三秋客，风物撩人九日诗。
三楚膏腴已煨炉，二江皮肉更疮痍。
子卿三月无音信，鸿雁南来何所之。
离彭婆值雨投临汝驿回寄张九屯田司录
欧阳修（宋代）

投馆野花边，羸骖晚不前。
山桥断行路，溪雨涨春田。
树冷无栖鸟，村深起暮烟。
洛阳山已尽，休更望伊川。
秋夜对月
杨亿（宋代）

孤云飞陇首，顥气满商中。
警鹤仙盘外，圆蟾浴殿东。
浦寒珠有仙，岩迥桂生风。
星彩沉榆荚，霜华袭桂丛。
光摇银烛乱，影射玉壶空。
露馆迷秦甸，冰台接魏宫。
绕枝惊暗鹊，促杼思阴虫。
更想离居恨，回肠几处同。
和清江韩伯善
王义山（宋代）

厥初是理与俱生，一点灵扃透处明。
谁肯枉身徇时好，从来造物忌文名。
雌黄一任傍人说，暴白只依天理行。
输与老农无个事，夕阳黄犊黄烟耕。
稚川手植梅枯久矣，拟就故处补植之 其二
丘逢甲（清代）

梦中休现美人身，香梦沈酣易赚人。但愿化身千万树，花开长布岭南春。
高山流水 即席别吴门诸子偕园次返梁溪并呈伯成先生
陈维崧（清代）

西风落拓阖闾城。有留侬、白帢红筝。细雨落檐花，吴王宫外鸡鸣。

屏当好、嫩橘鲜橙。瓯如雪，真珠药玉齐倾。三两狂夫，趁筝琶未歇，促拍调俱成。

閒评。相逢作达耳，人世事、落絮浮萍。枫桥下、几船夜火，一派寒更。

奈酒醒、人又趱离程。早潮平，报道山泉待我，凉梦先萦。

尽残年，渔蓑茶灶寄浮生。
毛豹篇赠黄介夫
梅尧臣（宋代）

壮哉南山豹，不畏白额虎。
泽雾毛虽杂鼮鼠，朝将具须暮为乳。
毛章子云久已许，还笑大夫费五羖。
天子仗中仪勿举，尾与旗常愿看取。
送吕君采史北平
李克正（明代）

八月乌啼海子桥，南来使客下青霄。
云埋石室丹书在，日落延秋翠辇遥。
麟史未全归圣代，龟文犹得认前朝。
词臣载笔需文献，莫遣回车久寂寥。
夏热叹
周紫芝（宋代）

祝融当权不可夺，海水欲沸山欲裂。黄头父老见事多，谓有此身无此热。

老人何得怨天公，山堂日日多南风。乌纱攲帽剪云叶，白鬓吹雪飞蓬松。

已挹蔗浆浇热恼，更注井花回睡容。人生如此亦不恶，饱食安坐初何功。

蒙尘况驻奉天辇，避暑望幸骊山宫。蕃兵入汉作巢窟，战骑横戈岁驰突。

旌旗耀日红蔽天，铁甲烘云气销骨。安得壮士如恶来，上诉帝阍关钥开。

尽泻天河作飞雨，四海八方无一埃。秋禾不槁敌不来，我亦高枕喧春雷。
暑雨初晴炎风称解更逢连假甚适闲情竹轩正於
李昉（宋代）

一朝才退掩衡门，如此争能答圣恩。
病质尚惭纡组绶，闲心惟拟泥琴樽。
行虽策杖身无力，卧亦看书眼渐昏。
蓬阁神仙转疏我，近来曾不访西园。
偈七首 其三
释法泉（宋代）

要去不得去，要住不得住。打破大散关，脱却娘生裤。
病思六首 其二
陆游（宋代）

杀物求君舌本肥，是非岂复待深思。即今不足何时足，小甑香粳日两炊。
春日
陆游（宋代）

开尽梅花柳渐青，东风又满会稽城。
放翁晨起有佳思，娅奼林莺初试声。
同卫八题陆少府书斋
高适（唐代）

知君薄州县，好静无冬春。散帙至栖鸟，明灯留故人。

深房腊酒熟，高院梅花新。若是周旋地，当令风义亲。
次韵赵同年赠示进退格
方岳（宋代）

鬼自揶揄刘伯龙，文穷断不怨天公。
诸侯王表今安用，中圣贤人时一逢。
凡事无心从我拙，独诗有癖与君同。
檐花细雨从容夜，待发华鲸铿钜钟。
再用香山居士起语寿骆广州先生
王世贞（明代）

九十不衰真地仙，五朝清晏即人天。难逢拜老中兴日，忆得悬弧孝庙年。

薄宦陆生无粤橐，归心贺监有湖田。乡吟捉鼻从清浊，社酒胶唇且圣贤。

大笑武公箴自苦，长夸荣启乐仍偏。如传篮笋来莲社，应许门人任一肩。
河中太守
赵鼎（宋代）

抡才梁栋定谁须，耸拔长松第一株。令闻允为时属望，丰功当在帝都俞。

将令异日作霖雨，暂使斯民歌裤襦。播物仁风随扇发，向人和气与春舒。

请看嶷嶷诸郎秀，是应诜诜盛德符。广陌乘黄将骥子，丹山威凤带鹓雏。

声名最重连城宝，文采光腾照夜珠。贾谊著书惊一世，平津射策冠诸儒。

传经固自卑刘向，遗直犹资见魏谟。便向萱堂生月桂，更寻云路种星榆。

人从碧海偷桃实，客自朱门坠舄凫。性静绿龟宜作伴，身轻灵寿不须扶。

金波满泛鹅儿酒，香雾争持鹊尾炉。要识东人念公意，岩廊千载赞昌图。
新春雪霁坐郡圃池上二首
宋庠（宋代）

溪上危堂堂下桥，腊馀春意卷寒飚。
烟催树色全疑染，暖逼禽寒自学调。
封径老苔翻败锦，抱城空水皱轻绡。
茨山小隐归心动，坐想琼芝几陇苗。
王仲升以五言长律见贻赋此答赠
胡应麟（明代）

尺组长缨奋草莱，清香画戟卧莓苔。北门铿钥归雄镇，东观图书集上才。

叠嶂分青横几簟，双流飞翠入池台。知君未厌从军乐，大纛高牙帝座来。
岁晚述怀
刘履芬（清代）

吾无应物材，涉世诚大难。静默欲养心，触事多忧患。

读书不致用，焉贵抱丛残。愧此编氓徒，力食供晨餐。

贫贱未为辱，亲密未知欢。芬馨湘南草，讵若庭户兰。

俯思励至行，束带怜朝寒。
四怨三愁五情诗十二首。三愁
曹邺（唐代）

别家鬓未生，到城鬓似发。朝朝临川望，灞水不入越。
从军
马逢（唐代）

汉马千蹄合一群，单于鼓角隔山闻。

沙塠风起红楼下，飞上胡天作阵云。
生查子（姚母寿席，以龟游莲叶杯酌酒）
洪适（宋代）

碧涧有神龟，千岁游莲叶。七十古来稀，寿母杯频接。

绣衣牵彩衣，喜庆相重叠。龟紫看孙曾，鹤发何须镊。
忆潮阳
陈尧佐（宋代）

东西楼阁与云齐，天际孤烟认恶溪。
记得幽人旧吟处，独游亭在野桥西。
吕氏春秋引逸诗
佚名（先秦）

将欲毁之。
必重累之。

将欲踣之。
心高举之。

君君子则正。
以行其德。

君贱人则宽。
以尽其力。

唯则定国。
用立春韵和卖药周道人
郑刚中（宋代）

万金家信隔秋冬，欲往谁能化鸟工。
迁客何为未忧死，直缘君有古人风。
为郎牧羊
林希逸（宋代）

卜式何为者，清班粉省郎。不骑沙苑马，只牧上林羊。

谩诧窠名锦，何如屩曳芒。含香休向阙，挟册且随臧。

列宿从嗤我，三星喜咏牂。尚怀肥报国，抗疏欲烹桑。
菩萨蛮 对月
姚凤翙（清代）

清光暗入红罗帐。无端照着愁模样。消瘦若为怜。嫦娥伴独眠。

遣愁愁转甚。求梦难成寝。风透薄衾凉。秋来觉夜长。
五台山
嵇曾筠（清代）

昔人一览五台胜，谓可不须五岳游。把诗令我神辄往，襆被欲岳仍勾留。

那知山灵有深眷，衔命太原偿此愿。见山已自开心颜，况复驱车到天半。

摩霄跨汉何嵷巃，呼吸直与精灵通。疑是娲皇此炼石，化作五朵青芙蓉。

闻说东台特奇妙，拾级先登纵遐眺。夜半涌出朱砂丸，海外天鸡犹未叫。

山僧复导过西台，举头正喜鸿蒙开。阴睛凉暖变俄顷，飒然万里边风来。

遥指南台高几许，蹈虚蹑险如霞举。上方历历见星辰，下界冥冥自风雨。

欲往北台更飘瞥，分明引入水晶窟。阴崖高叠万古冰，幽涧长流千岁雪。

中台宛在山中央，云是文殊旧道场。驯虎何曾避行客，伏龙犹自依空王。

飞泉宛转当檐落，注入清池长不涸。镜中大可印禅心，惟见一泓开澹漠。

小憩刚逢梵课馀，妙香冉冉飘衣裾。到此能令众缘息，只有夙好犹难除。

摄衣馀勇更一鼓，直上莲花岭头坐。两丸日月足底生，百道烟霞腰下裹。

一峰万状难具论，诸山环侍犹儿孙。置身合在最高顶，俯瞰一气浑无垠。

登高倘使心不猛，奇胜何由得全领。从知万事须造巅，赖得兹游岳深省。

朅来幸得公务闲，闲情暂寄水石间。幽吟颇得清净理，遐赏适在清凉山。

却为王程难久住，摇鞭又入红尘去。回看一片出山云，不识为霖向何处？
水龙吟（前题）
王沂孙（宋代）

翠云遥拥环妃，夜深按彻霓裳舞。铅华净洗，涓涓出浴，盈盈解舞。太液荒寒，海山依约，断魂何许。甚人间、别有冰肌雪艳，娇无奈、频相顾。

三十六陂烟雨。旧凄凉、向谁堪诉。如今谩说，仙姿自洁，芳心更苦。罗袜初停，玉榼还解，早凌波去。试乘风一叶，重来月底，与修花谱。
乙卯七月庚子魁祀礼成同舍诸新元相与宴拟鹿
姚勉（宋代）

四州八邑此同窗，铿石锵金日击撞。
鹏翼相将抟北海，龙头更击过西江。
蒿苹是日开先宴，萸菊他时捷各邦。
横浦自期吾岂敢，玉山对策又无双。
雪后霜结未释
韩淲（宋代）

苦雨翻明雪，酸风结暗霜。晚烟留积冷，晓日度微阳。

茶灶薪难拾，诗笺笔易僵。粗官对穷腊，何事不谋长。
红梅
郭印（宋代）

姿韵清高自一家，不将夭艳唤蜂衙。
冲寒万木浑无叶，回暖孤根独放花。
要与雪霜争皎洁，肯随桃李趁繁华。
更看结实调羹在，疏影寒香未足夸。
祭介石
释善珍（宋代）

末俗住山，尤贵黄纸。
造物畀公，共衰病至。
既病之矣，复遇岁艰。
当八面风，撑百漏船。
漫刺衔袖，临斋乞米。
骄儿索饭，饥嗔饱喜。
我行四方，阅士如墙。
小智虚夸，妄夫荒唐。
宣绍命脉，乾淳气魄。
天悭地閟，神盍宝惜。
冷灰粟焰，将晓景星。
泯灭甚易，佛法替陵。
同时爱憎，异世悲慨。
诸君不信，有遗录在。
我作苦语，横写虚空。
泪尽血续，夫岂为公。
癸未至节以病晚起走笔戏书纪事排闷十首
方回（元代）

贫家无节物，何况此荒城。
村妓闻来贺，山翁懒出迎。
头疡连耳肿，夜雨杂风鸣。
政尔堪高卧，床香菊枕成。
江南弄 朝云曲
萧衍（南北朝）

张乐阳台歌上谒。
如寝如兴芳晻暧。
容光既艳复还没。
复还没。
望不来。
巫山高。
心徘徊。
镇北门晚眺
陈辉（宋代）

烟笼竹树接沙洲，夕照横波海气浮。樵子唱回云影路，戍人吹动角声秋。

僧归废寺钟尚寂，燕喜澄潭水不流。触目郊原多景象，迷离草屋起重楼。
端午贴子词 其五
真德秀（宋代）

焜煌八字彩毫书，铁画银钩照坐隅。心正自能祛百厉，辟邪安用道家符。
绕佛天香 祝姚江维极女禅师初度 新谱犯曲，上六句[绕佛阁]，下四句[天香]，后段同
丁澎（清代）

茅庵小筑。疏梅几树。能伴幽独。无生晤速。长斋绣佛、前身是金粟。

经翻贝叶，清磬里、莲根似浴。微笑拈花，俨然是先生天竺。

染翰瓷缃竹。慧业文人更清福。坐老蒲团，空阶秋草绿。

映不染禅心，一枝芬郁。谁道仙子尘凡，料兜率、蓬山任归宿。

花雨吹烟，团成香玉。
南楼怀古五首 其五
周弼（宋代）

夕阳光退杳难凭，欲问江鸥只怨憎。得意举帆烧北岸，伤心流怨锁西陵。

雪消蜀货千樯下，风顺吴盐万斛增。且趁一樽相暖热，自非乘醉莫来登。
次韵和漕司小红翠亭
刘士季（宋代）

少陵遗蹟瀼西东，端的高斋在此中。
今日花枝弄烟雨，前时蔬甲卧霜风。
根株移取他山翠，跗萼轮来别圃红。
收拾阳春无尽藏，夔人端说两诗翁。
司马温公挽词 其四
文彦博（宋代）

傅岩旧迹今犹在，兼与安平祖庙邻。贤相裔孙还卜宅，先畴吉土是归真。
今朝
王冕（元代）

今朝风日好，堂前萱草花。
持杯为母寿，所喜无喧哗。
东邻已藤蔓，西邻但桑麻。
侧闻义士招，我辈鬓已华。
世事既如此，不乐将奈何？
赠陈握卿己巳年1809引心书院首唱 其二
魏尔青（清代）

最好无虚结社名，奇文共赏对花评。
香风引发心中隐，一笔挥云奠太清。
以正赐库蒲萄醅送何斯举复次其韵 其一
韩驹（宋代）

叹息苏公无恙日，坡头自筑小山房。五年不识官壶味，只以春江当酒觞。
夷陵道上
赵元鱼（宋代）

山麓林梢烟翠横，寒天日色半阴晴。道边废宅空椽瓦，岩下居人困甲兵。

破胆每惊腰剑客，伤弓时怯羽书声。痴儿弱女浑多病，留寄乡村念尔情。
宣麻
梅尧臣（宋代）

彬美下一国，曾无相印酬。
莫惊除拜峻，自是战功优。
壮士颇知勇，诸儒方贵谋。
淮西封亦薄，裴度死生羞。
游青莲寺
王恽（元代）

上方层阁倚晴烟，回合诸峰耸碧莲。午枕不容诗梦就，天风吹雨下危巅。
送金约山归洞霄
褚伯秀（宋代）

门掩冷云堆，推敲更有谁。
不忘分芋约，来趁折梅期。
听雪连宵话，伤时几首诗。
侵晨催返棹，猿鹤报先知。
题黄山温泉
刘谊（宋代）

山有灵砂泉色红，滌除身垢信成功。
不除心上无明业，只与山间众木同。
次韵刍父秋怀
苏泂（宋代）

幸免名为累，应无口启羞。
竺书时挂眼，衲被久蒙头。
未仕胡三已，论才宜四休。
商宗如见梦，依旧济川舟。
满江红（题范尉梅谷）
刘克庄（宋代）

赤日黄埃，梦不到、清溪翠麓。空健羡、君家别墅，几株幽独。骨冷肌清偏要月，天寒日暮尤宜竹。想主人、杖履绕千回，山南北。

宁委涧，嫌金屋。宁映水，羞银烛。叹出群风韵，背时装束，竞爱东邻姬傅粉，谁怜空谷人如玉。笑林逋、何逊漫为诗，无人读。
启
王十朋（宋代）

尧舜与贤真可法，夏王传子若堪疑。讴攲自属吾君子，不是当时禹德哀。
送韩签判玉汝还南京
梅尧臣（宋代）

天子甘泉祀，欢声浃九围。
绿章驰骑入，朱服佩鱼归。
赋雪上宾席，买鬟更舞衣。
清池无限雁，莫道信音稀。
赠敷上人游五山
姚勉（宋代）

拄杖挑云过五山，无心出岫倦飞还。
参禅未用多行脚，道在如如不动间。
湘山寺唐无量寿佛示寂地 其二
严嵩（明代）

云岚坐涌岩扉暝，薜荔行遮塔径斜。两日炎州病如洗，湘山寺里见梅花。
澹山
邹浩（宋代）

目击何人妙得知，谩携斧子住岩隈。衔花无复鸟兴供，运木有时神倒栽。

丈室每思云外去，沱山长记雨中来。凭师更展慈悲力，早使回头一笑开。
宗门三印
释重顯（宋代）

印水印泥印空，衲子不辨西东。
拨开向上一竅，千圣齐立下风。
上天池寺 其三
黄文雷（宋代）

今古无穷恨，山林只自豪。云行地欲尽，风立天相高。

灵草如堪饵，浮生计可逃。人间何扰扰，万里一秋毫。
河南府试十二月乐词。闰月
李贺（唐代）

帝重光，年重时，七十二候回环推，天官玉琯灰剩飞。

今岁何长来岁迟，王母移桃献天子，羲氏和氏迂龙辔。
西施
张之纯（清代）

侬家迢递阻山河，犹记村名是苧萝。为问捧心因底事，受王恩重负王多。
雪霁
赵秉文（金朝）

黄云霁雪威，寒日淡晖晖。雨砌晴先滴，风檐落更飞。

侵淩池面瘦，拥肿树身肥。长忆庐陵老，忧时咏铁衣。
题乡事寄静者
陈子升（明代）

俗尚吾何羡，乡情君莫嘲。鱼花千里舸，鸡菜万家庖。

竞渡黄头出，柔桑皓腕交。惟馀读书客，高卧静衡茅。
腊月二十二日渡湘登道乡台夜归得五绝 其二
张栻（宋代）

旧日书堂倚翠屏，只今栋宇尚高明。门前恍若闻弦诵，㶁㶁绕墙流水声。
奉和九月九日登慈恩寺浮图应制
张锡（唐代）

九秋霜景净，千门晓望通。仙游光御路，瑞塔迥凌空。

菊彩扬尧日，萸香绕舜风。天文丽辰象，窃抃仰层穹。
撷芳词 其一 题冷月吟
孙荪意（清代）

离鸾咏。黄门痛。拈毫泪滴瑶笺冻。愁无据。情如许。

碧海青天，玉人何处。

蘅芜梦。何时共。翠钿零落钗头凤。伤心语。浑难诉。

挑灯写尽，断肠诗句。
颂一百则
释重顯（宋代）

活中有眼还同死，药忌何须鉴作家。
古佛尚言曾未到，不知谁解撒尘沙。
句
刘筠（宋代）

桃叶横波人共醉，剑光冲斗狱常空。
春帖子词·皇后阁十首
宋祁（宋代）

暖碧浮天面，迟红上日华。
宝幡双帖燕，綵树对缠花。
舟行即事
王谌（南北朝）

钓艇横溪水，渔罾搭权篱。
年丰翁自乐，酒熟客先知。
凉吹生苹叶，斜阳恋竹枝。
苦吟浑未就，倚柂立移进。
少年行
徐祯卿（明代）

生长在边城，骑射有声名。
召募河源去，长屯都护营。
登山望敌气，间道击胡兵。
十决推雄战，连呼扶汉旌。
云中息刁斗，天上扫搀抢。
坐弄胡笳月，梅花陇水清。
送王在庵之江西
王慎中（明代）

伯夷恶一世，季与乡人皆。君行慕往圣，其为柳下侪。

至和以饮人，顺物无安排。岂乏泾渭判，颓然泯岸崖。

揆予拙直姿，涉世寡所谐。乌足滥交籍，守官幸见偕。

貌殊同胸腑，言合外形骸。大道固难闻，明谊良可怀。

肃肃简书畏，裾袂临当乖。清霜变泺水，落叶流长淮。

扁舟方大江，渺望不可涯。兴言托短章，投赠愧琼瑰。
赠雪山杲公 其二
广润（明代）

垝垣甫及肩，陋室仅容膝。夜雪启重扉，春云生四壁。

檐傍潇湘竹，窗临洞庭橘。与之同岁寒，不受冰霜色。

习气日以轻，持心日以密。枯木忽闻鸦，仰视明河没。

萧然井臼间，婆娑自舂汲。清斋疏磬馀，焚香以终日。
题希亮画
裘万顷（宋代）

晚牧归来月在山，夜深茅舍不胜寒。
栖乌欲动催翁起，快傍烟汀把钓竿。
和彦涂田曹见寄
赵抃（宋代）

自喜还家入郡闳，久无书简到京城。棋观每笑机心巧，琴断还忧曲意生。

厚禄万钟身外薄，冷泉千尺耳边清。来诗咏叹陶然乐，疑梦钧天奏九成。
芳草渡（般涉调）
张先（宋代）

双门晓锁响朱扉。千骑拥、万人随。风乌弄影画船移。歌时泪，和别怨，作秋悲。

寒潮小，渡淮迟。吴越路、渐天涯。宋王台上为相思。江云下，日西尽，雁南飞。
倅教授判官皆为东湖有赋次韵 其一
程公许（宋代）

逶迤三径带重湖，心眼经营念厥初。问俗只须无事治，僝工适厥有年书。

雪融趁急栽花柳，春到随宜办果蔬。最喜城隅便来往，不嫌奔走费台舆。
登德风亭诗
契玉立（元代）

潞郡古黎国，历韩分晋阳。右顾带河汾，左揖耸太行。

高阜俯四带，风气殊劲刚。道路阅修阻，山岳互低昂。

州治列方中，有亭跨崇冈。翚飞炫华构，迢递瞰大荒。

犹如沧海珠，群龙护其傍。云烟恣吞吐，岩谷发幽光。

城堞峨前陈，冠盖来相望。匪唯壮游观，庶保斯民康。

孰奏南薰琴，于彼君子堂。春风偃露草，夜月照屋梁。

持节眺所临，酷暑生清凉。俯仰陈迹异，对景多慨慷。
句 其二十九
张舜民（宋代）

姑射团肌雪，祝融留眼睛。
己卯十月一日至燕越五日罹狴犴有感而赋
文天祥（宋代）

两月缥囚里，一年忧患馀。
疏因随事直，忠故有时愚。
道在身何拙，心安体自舒。
近来都勘破，人世只蘧庐。
雪观 其二
韩淲（宋代）

暮鼓朝钟外，鼻端消息真。灵山高溪南，而有彼上人。

祝发岂灭高，趺坐宜忘身。咄哉露地牛，染净俱一尘。

当年少林立，话头犹许新。北风吹雨花，缤纷皓如银。

我来试标榜，此境何了因。无相亦无證，颦伸气方匀。
水调歌头 赠琴士程隐庵
曹溶（明代）

铁笛老仙去，无复采花船。刚存湖角烟霭，夕照助苍然。

晞发横觥旅舍，恰得提嵇挈阮，古意满朱弦。象板不须奏，大雅正当前。

青冥处，无人会，调空传。一切浮华剥尽，高对逸人眠。

携到蜀都眉黛，又拜汉家宫爵，此福恐难全。曲罢且危坐，香雪舞蹁跹。
夜坐 其二
任崧珠（清代）

揽衣起坐听残更，竹影摇窗夜气清。悄对一瓶红菡萏，挑镫检韵到天明。
云溪杂咏 其一
郭印（宋代）

入门何所有，弥望祇林泉。尘垢人间世，云霞洞里天。

闲亭藏复见，小径绝仍连。勿说桃源地，幽深自一川。
甲辰冬雨
韩琦（宋代）

凛气回轻燠，凉飙绝怒号。飞霙难自拆，细雨反如缫。

惠泽非常降，祥编想共褒。民阎清岁疠，农亩得春膏。

天意虽滂洽，人心尚郁陶。未逢银瓮出，不见玉楼高。

酒兴来差浅，诗情病少豪。曾看纷似絮，举白待风骚。
挽林淑媪次林启抡韵 其一
陈是集（明代）

浩气腾腾毓在姑，千秋不愧此方壶。但知淟涊无生路，肯信波涛是死途。

虎口哮咆终属幻，龙宫晶皎逝还孚。深闺自可怜同调，各为其亲各为夫。
和张宪登乌尤山
吴泳（宋代）

世涂偪仄动逢尤，山似高人色颇骄。
寸碧亭亭还绿绕，知音不待爨桐焦。
咏快活三首
陈藻（宋代）

武林试罢过仙霞，行路崎岖各忆家。
怪问老夫何所喜，飘摇飞舞似杨花。
和路朝奉新居 其五
徐积（宋代）

谁家住处近田庐，朝奉抽簪就退居。竹叶已成新岁酒，梅花未领故人书。

呼童解袂扪饥虱，趁日开箱曝蠹鱼。一似散仙閒到夜，卧屏仍看五云车。
苔壁
石宝（明代）

嵯峨千仞壁，上有万古苔。萋萋风雨色，终不带尘埃。
过渑池问路于叟叟指罢兵台
程本立（明代）

青山四顾似环滁，千载荒城百战余。问路罢兵台下去，邑人能说蔺相如。
七月一日之集庆望日次锡山宿玄文馆
张翥（元代）

海月光芒湿，川云意绪閒。刚风浮地外，元气满人间。

野榜歌相答，渔灯去不还。电明知有雨，只在九龙山。
寄尹师鲁
石延年（宋代）

十年一梦花空委，依旧河山损桃李。
雁声北去燕南飞，高楼桃桃春风里。
眉黛石州山对起，娇波泪落妆如洗。
汾河不断天南流，天色无情淡如水。
瀑布泉
黄非熊（宋代）

万丈岩头瀑布垂，玉泉拖地雪霏霏。
听来如讶青天漏，望去还霏白练飞。
一洞清音喧碧落，千岩寒色逗斜晖。
终归大海成波浪，权借山僧濯布衣。
云际会刘致中
刘子翚（宋代）

红绡千树桃，雪谷万株李，
柘叶青青如鼠耳。横山渡品浪成堆，
认得刘郎般子来。物情时事不须说，
且喜新岁同衔杯。少年鼻哂轻流俗，
敛锐收豪今碌碌。敝裘常带客尘缁，
双鬓不如春草绿。东风吹愁入我心，
使我啸叹成悲吟。问君底事久留此，
曷不联镳归故林。
查验任邱被水山庄
戴亨（清代）

永夜不能寐，晨兴信仆夫。人烟衰草白，秋色暮云孤。

野艇冲冰入，残黎隔岸呼。皇恩来救汝，不是吏催租。
书怀
李氏（宋代）

门对云霄碧玉流，数声渔笛一江秋。
衡阳雁断楚天阔，几度潮来问故舟。
酒次与吴文学
居节（明代）

对酒无言兴尽还，豆花棚下有青山。
明朝欲钓鲈鱼去，君若来时恐未闲。
寒芦
刘敞（宋代）

洞庭木落风霜秋，兼葭处处使人愁。可怜一见京尘里，却忆孤槎天际浮。
过可庄访汪玉岑 其二
陈鸿宝（清代）

清游大好续前贤，手掬参寥一勺泉。长日斗茶松院雨，春山烧笋佛厨烟。

无边乐事归吟笔，有分行窝著散仙。我亦忘机鸥鸟伴，段家桥外水如天。
镊白
杨万里（宋代）

止酒愁无那，哦诗意已阑。
镊髭非急务，也遣半时闲。
日本门上人请赞
释妙伦（宋代）

须弥绕白日，碧落穿红霞。
唤作真则错，唤作相则差。
只此一门难摸索，赚他个失脚走天涯。
琴曲歌辞。拘幽操
韩愈（唐代）

目掩掩兮其凝其盲，耳肃肃兮听不闻声。

朝不日出兮夜不见月与星，有知无知兮为死为生。

呜呼！臣罪当诛兮天王圣明。
靡靡
王令（宋代）

源源世俗尚依违，靡靡风流日正微。
吾病未能终是是，人言何正喜非非。
况当天下难能地，欲拨憸人未发机。
要格君心是知术，不然应合买山归。
端州华严庵送何孟门陶握山王紫巘游鼎湖二首 其二
陈恭尹（清代）

尚记登临日，春王正月中。冰霜凝野寺，灯火彻行宫。

未续青山梦，居然白发翁。鼎湖名尚在，惆怅泣遗弓。
送青神宰樊允南解官次杜应求韵
史尧弼（宋代）

簿领侵寻地，淹留寄此乡。
相逢谭笑共，不觉岁年长。
物色重阳近，秋高万象藏。
赋归三径里，篱菊有馀香。
祝熙载赴任东阳
梅尧臣（宋代）

东阳美山水，之子本风流。
稍去何平叔，还追沈隐侯。
清江飞晚雨，斜日半沧洲。
县道行无愧，烟萝有胜游。
资湘（即潇湘）
魏源（清代）

溪行欲尽竹不已，苍雪纷纷化流水。
船尾甫出碧玉湾，船头不流白云起。
艤船斩竹撑竹篙，篙声响应空谷号。
舟底水将石作骨，江边山以石为毛。
滩声渐急篙渐近，知有截溪渔簖近。
渔翁晒网鹭晒翅，一潭竹影涵鱼影。
次韵酬子文师
释智圆（宋代）

门静孤云去复还，讲馀他虑绝相关。
遗名懒住城中寺，招隐曾居海畔山。
卧疾雪房苔色老，行禅秋径树阴闲。
玄机共了心无事，相见宁愁鬓渐斑。
赋得千山红树送姚园客还闽
陈邦瞻（明代）

江南九月霜暗飞，秋光春色两依稀。
万树欲丹疑湿雾，千山如醉带斜晖。
画史含情拂轻缟，解作秋妍秋不老。
自识晴云慕锦林，莫疑赤烧连衰草。
此时游客正天涯，此际离肠忽忆家。
听绝啼莺娇映绿，愁看飞鹜齐落霞。
闽天杳杳接江路，酒罢送君从此去。
想得遥窥荔子丹，尚疑题叶销魂处。
游霍山太乙岩次前韵 其三
张天赋（明代）

乾坤开辟此灵岩，垂露空中石掌纤。山霁云烟千丈带，峰西苔掌一堆蓝。

月明洞口钟停杵，风捲桃花浪起潭。太乙一中天造化，一能生二二生三。
宿福海寺
戴表元（宋代）

斲岩苍龙角，汲流紫云根。
道人不绝俗，自然无耳喧。
屋脊挂修岭，一日过千辕。
此中但高卧，松风有清言。
听之亦无有，风定松在门。
炊成欲一去，独鹤鸣朝暾。
乐清登箫台访洛箫泉
皇甫汸（明代）

仙踪讵可攀，荒台尚堪访。箫弄清泉中，舄振紫岩上。

波动若鸾清，云飘似凫往。浮筠本无垢，托心在尘想。

花溪如有灵，应流盖山响。
五月九日甲子至月望庚午大雨水不已十首
方回（元代）

平地惊胥怒，滔天类鲧湮。
稍低三板水，不活百城人。
已拼过从绝，徒工徒倚频。
鹄形无白粲，蜂起有黄巾。
小醉
吴可（宋代）

小醉初醒过竹村，数家残雪拥篱根。
风前有恨梅千点，溪上无人月一痕。
问调鼎
邵雍（宋代）

请将调鼎问于君，调鼎功夫敢预闻。
只有盐梅难尽善，岂无薑预助为辛。
和羹必欲须求美，众口如何便得均。
慎勿轻言天下事，伊周殊不是庸人。
浪淘沙令 其四 富阳道中
毛滂（宋代）

春晚出山城，落日行江岸。人不共潮来，香亦临风散。

花谢小妆残，莺困清歌断。行雨梦魂消，飞絮心情乱。
王沂公挽词三首
宋祁（宋代）

翣路风号野，松阡水溢荥。
滕君今见日，傅魄上骑星。
诒训金籯满，图功籀史青，
空嗟令君坐，千古掩余馨。
再次前韵呈林郎中五首
陈造（宋代）

仪图登俊烦玉音，何人望倾英俊林。
比喜诸公挽此杰，正复宝鼎荐汾阴。
楚珩赵璧希代宝，丹地紫阁五云深。
论思调虞要无迹，安用夫人知格心。
秋日怀元晦
黄铢（宋代）

叶落不胜秋，山空退烦暑。
高斋读书罢，枕臂听残雨。
霭霭野云昏，翻翻坠红舞。
中虚万思息，动静理可睹。
敬直如有存，勇进忽无所。
要当涵濡得，未易气力取。
林□传秋声，晚色霁宫宇。
肃骚节物变，仰伏冥鸿举。
谁与会心期，怀君自延伫。
偈颂七十六首
释师范（宋代）

去时万木含愁色，归日千峰展笑容。
此意此心知有自，一炉香爇散天风。
秋水清无底
林希逸（宋代）

倚杖临秋水，微茫一派平。极深不知底，独照有馀清。

一色兼天净，千寻似鉴明。谁能冰下语，为探地中行。

月动无移石，云飞落止泓。沧浪佳兴动，可以濯吾缨。
四偈 无求行
释德洪（宋代）

形恃美好，今已毁坏。置之世路，自觉塞碍。始缘饥寒，致万憎爱。

欲坏身衰，入此三昧。
己卯十月五日予入燕狱今三十有六旬感兴一首
文天祥（宋代）

石晋旧燕赵，钟仪新楚囚。
山河千古痛，风雨一年周。
过雁催人老，寒花送客愁。
卷帘云满座，抱膝意悠悠。
题林静小景
杨士奇（明代）

幽居无俗韵，山人有馀清。鸣湍泻晴壑，高秋啭早莺。

相携一散躅，亦得畅其情。
登汉州城楼
吴融（唐代）

雨余秋色拂孤城，远目凝时万象清。叠翠北来千嶂尽，
漫流东去一江平。从军固有荆州乐，怀古能无岘首情。
欲下阑干一回首，乌归帆没戍烟明。
春洲谣
田锡（宋代）

衣鲛绡兮美人，采白蘋兮水滨。袅翠翘兮为饰，步罗袜兮生尘。

兮远道，萋萋兮芳草，远山眉兮澹扫。
春怀 其六
韩淲（宋代）

万言一杯水，驰辩漫摛藻。饰智以惊愚，去盗亦有道。

吾衰梦周公，青春镜中老。富贵亲戚畏，位高金多好。
春夜雪再用韵 其九
杨公远（宋代）

一色寰区水墨天，了无尘翳自天然。惜乎官禁瓶无酒，胜赏空辜药玉船。
尧峰新井歌
蒋堂（宋代）

白云莽莽青山头，一穴四面飞泉流。
其初山间旧井涸，枯肠燥泉海众羞。
于时大士宝云者，颐指土脉智虑周。
山灵所感道心爽，檀施聿来工力鸠。
云锸齐下远雷动，石光内击飞星稠。
百尺虚空廓地表，一泓清冽呀深幽。
人疑從天堕月窟，或问何处移龙湫。
次则其徒骇殊胜，竞持应器尝甘柔。
饥狖连臂喜跳掷，渴鸟引喙鸣钩辀。
碧甃光中辘轳晓，银床侧畔梧桐秋。
宝坊金地互相映，谷鲋坎蛙难此留。
傍睨江形小衣带，下窥湖面卑浮沤。
何兹凿饮有功利，一掬入口醍醐优。
热者濯之昏钝决，病者沃之沈痼瘳。
而我时邀墨客去，松涧远挈都篮游。
净瓶汲引试香荈，雅具罗列无腥瓯。
比之玉乳不差别，诮彼炼丹多谬悠。
今兹泉眼在鲁坞，所喜云液邻菟裘。
苧翁既往乏鉴者，水记未载予将修。
此山此井永不废，此歌其庶传南州。
湖山寻梅
陆游（宋代）

镜湖渺渺烟波白，不与人间通地脉。
骑龙古仙绝火食，惯住空山啮冰雪。
东皇高之置度外，正似人中巢许辈。
万木僵死我独存，本来长生非返魂。
送韦郎司直归成都
杜甫（唐代）

窜身来蜀地，同病得韦郎。天下干戈满，江边岁月长。

别筵花欲暮，春日鬓俱苍。为问南溪竹，抽梢合过墙。
夏晨偶作
俞桂（宋代）

蚕事行将了，农家刈麦初。
雨悭林少笋，水涩港无鱼。
因病尝惩酒，偷闲懒答书。
今年身愈老，事事觉全疎。
木兰花（和人女试蓂）
锦溪（宋代）

华堂庆晬。一岁应须千百岁，乐事如何。寿酒斟时妹拜哥。

父夸利市。笑道看看生舍弟。同着莱衣。玉树森森奉寿卮。
遥和诸郎夜过桃叶渡（有本事）
汤显祖（明代）

诸公纷纷去何所，隔岸荧荧高烛举。
若非去挟秦家姝，定是将偷邛市女。
一从西蜀老王孙，千骑东方总不论。
也乏使君呼共载，也无游女解宵奔。
无缘此属翩连去，飘飘晔晔知何处。
翠纳香奁夜著人，绛蜡清笙几回曙。
当时我亦俊人群，情如秋水气如云。
有酒谁家惜酣畅，饶花是处怯离分。
如今两鬓笼纱帽，轻烟澹粉何曾到。
眼看诸公淹夜游，心知此事从谁道。
衙斋独宿清汉斜，灯影笼窗半落花。
拚不风流长睡去，却持残梦到他家。
和探菊南坡
虞俦（宋代）

春来自分菊成坡，秋晚何妨日一过。
喜色忽看眉上见，霜华应向掌中多。
一枝须索蚁浮甕，三径从教雀可罗。
坡下有泉唯可饮，西风吹鬓未应皤。
颂古二十七首
释云贲（宋代）

认得斑斑急上弦，吼风一镞去惊天。
近前子细来观觑，谁把蓝田石射穿。
丙子岁三月十有二日游嵩山宿峻极中院时天气清朗山月甚明因以阴壑生虚籁月林散清影为韵诗各六句 其二
李廌（宋代）

平时峥嵘想，局蹐在城郭。言登诸峰胜，幽情散寥廓。

焉能乘海桴，终期老丘壑。
送陈述之
刘跂（宋代）

羸躯抱肺恶，喘甚剧奔豚。水饭辄短气，矧敢近酒尊。

君亦谢嵇阮，力釂不盈分。相看但萧索，何以慰离群。

往昔各少年，束带登桥门。白眼霄汉际，冥鸿注孤鶱。

我髯今苍黄，君发亦翩翻。同吏一州县，冻萤彊相温。

豗颓岁月去，此事更谁怨。愿君爱玉体，长使百忧谖。

非关易斗粟，政恐耕耘烦。他时老相问，一笑坐忘言。
咏苎萝山
李白（唐代）

西施越溪女，出自苎萝山。
秀色掩今古，荷花羞玉颜。
浣纱弄碧水，自与清波闲。
皓齿信难开，沉吟碧云间。
勾践徵绝艳，扬蛾入吴关。
提携馆娃宫，杳渺讵可攀。
一破夫差国，千秋竟不还。
偈颂一百零二首
释慧远（宋代）

言无展事，语不投机。
顶门著眼，颔下安眉。
圣凡路绝，事理俱非。
颔截春风，锯解称锤。
颔锯俱妙，明暗可追。
颔锯不尔，二破一亏。
阿呵呵，也大奇。
风卷怒涛天际阔，莫教断送老头皮。
闺情
李商隐（唐代）

红露花房白蜜脾，黄蜂紫蝶两参差。
春窗一觉风流梦，却是同衾不得知。
哭舅氏洪芝舲师四首 其三
缪重熙（清代）

幼年即抱不凡资，阁掩菤葹但下帷。敏捷诗才追白也，清新赋下例微之。

文名自昔倾流辈，家学从来著妙辞。花甲未周人遽化，师承回溯动悲思。
捉笔次前韵
杜范（宋代）

小雨添溪滑，新晴散野清。
寸襟如水阔，一桨共云轻。
坦坦道皆直，萦萦径自横。
天衢从此卜，何用问前程。
题扇 贫女扇
徐积（宋代）

妾有一尺绢，已为身上衣。自织清溪蒲，团团手中持。

朝寻麦陇去，暮汲水泉归。无人不看妾，不使见蛾眉。
窗下戏咏三首 其二
陆游（宋代）

三尺清池镜面平，剪刀叶底戏鱼行。吾曹安得如渠乐，傍渚跳波过此生。
能仁翼长老写师像求赞
释正觉（宋代）

行脚句亲，住山迹陈。
默有余味，言还失真。
金发响而出碍，玉雕文以丧纯。
胸中器宇，眉底精神。
虎生三日食牛气，海阔万里吞舟鳞。
性得全提鼻，心传不挂唇。
白雪家庭兮独立腰脐之士，红蕉棋局兮尝观柯烂之人。
浴罢气体和
洪咨夔（宋代）

浴罢气体和，坐睡便胡床。
首欹如汲瓶，数俯辄一昂。
瞢腾复瞢腾，慾泯想亦忘。
乾坤孰高下，今古谁兴亡。
矍然瞠两眼，疏窗半斜阳。
窗相樱桃花，无风自吹香。
夜归鹿门山歌
孟浩然（唐代）

山寺钟鸣昼已昏，渔梁渡头争渡喧。
人随沙岸向江村，余亦乘舟归鹿门。
鹿门月照开烟树，忽到庞公栖隐处。
岩扉松径长寂寥，惟有幽人自来去。
劝成都府学诸生
赵抃（宋代）

学初心勿动华纷，须念文翁昔日勤。事业直教名不朽，声猷堪畏世无闻。

平居乡党终传道，得位朝廷必致君。为语诸生期远到，天衢亨处有青云。
咏史
秦道然（清代）

六籍委秦焰，圣学弃榛丛。董子乃崛兴，遗经究始终。

不沿纵横乃，不将枝叶穷。精心契先圣，高文发群蒙。

譬如剥复间，微阳生穷冬。譬如百世系，一线传其宗。

孟氏醇平醇，继之则有公。何为昌黎书，乃称轲与雄。
高吾得孙有作识喜次韵奉贺
黄衷（明代）

佳色经时弥近郭，异声前夜彻高邻。喜浮綵笔诗能细，春逗瑶高酒欲频。

芸馆会增风宪额，珠庭殊逼凤毛真。老予不比寻常贺，添一年家世讲亲。
侠客行
苏民怀（明代）

杀气临沙碛，黄尘白昼飞。请君双羽箭，破虏百重围。

转战随骠骑，捐生事武威。从来游侠骨，不是顾轻肥。
途间观野菊
易士达（宋代）

林峦露骨草无芽，枯柳吟蝉蹟见沙。
莫道西风全肃杀，行边无处不黄花。
顺庆军中
黄英（明代）

连宵蜡泪满铜荷，欲写家书墨自磨。作客每嫌心绪恶，胜人惟有鬓丝多。

江山月出腾兵气，冠盖风流倚醉歌。近市不堪闻腊鼓，锦城儿女近如何。
过田家小饮有作
王世贞（明代）

今晨风日佳，默默鲜所亲。改服从田父，相与过西邻。

虽无超时从，所得亦以真。约略婚嫁资，岁功稍一论。

瓠壶盈浊醪，芋叶裹鲜新。谦言酌卮酒，仓卒无主人。

啖我栖埘鸡，为尔代司晨。东壁吐蚕丝，可以充钓缗。

笑谓指顾间，遂穷水陆珍。代主计则然，毋乃非嘉宾。

隗俄复隗俄，目送西归轮。
赠相士襄衣道人杜需二首
杨万里（宋代）

与子生疏有底仇，谈间容昜说封侯。
病身更遣永山倚，野鹤孤云也替愁。
秋雨夜过公实 其二
黎民表（明代）

懒性过逢少，襟期祇见君。雄心频说剑，清夜且论文。

露早虫偏切，风高雁数闻。便应欹枕卧，时事日纷纷。
今日良宴会
佚名（两汉）

今日良宴会，欢乐难具陈。
弹筝奋逸响，新声妙入神。
令德唱高言，识曲听其真。
齐心同所愿，含意俱未申。
人生寄一世，奄忽若飙尘。
何不策高足，先据要路津。
无为守穷贱，轗轲长苦辛。
刘都阃送菖蒲
陆深（明代）

虎须戟戟映窗纱，劲气孤标露有华。见说仙灵通九节，夜深清梦伴梅花。
晚晴
王之道（宋代）

飞霰飘飘堕晚风，乱山无数暮云同。
天工却似怜羁旅，又变霜华见碧空。
圌山长甚出孟渎即见之舟人呼为随山谓连绵不断若随人上下也阻风泊一夕
顾清（明代）

青山傍我舟，势若随人去。因之得随名，万古滨江住。

我来潮正落，龈腭尽呈露。仰攀鱼龙窟，凛有覆压惧。

登高足力倦，望远关百虑。重来复何时，记取停舟处。
黄檗礼佛掌宣宗图赞
释智愚（宋代）

七赤之躯，额有圆珠。
问著便掌，胆大心粗。
不是大中天子，几乎唤马作驴。
大家水底按葫芦。
寄洪舍人二绝
喻良能（宋代）

人物中朝第一人，胸蟠万卷笔如神。
调元要倚经纶手，黄屋虚心待旧臣。
孟尝
徐钧（宋代）

人心物意两相关，合浦明珠去尚还。
为国不知贤是宝，却令遁迹老空山。
忆王孙十二首　 其十二 集句
刘基（明代）

满庭芳草易黄昏。摘索花枝料峭寒。坐见新池落旧痕。

忆王孙。深院无人独倚门。
寄杨渭夫
华岳（宋代）

自愧材猷不足观，独于忠义死能干。
于陵风雨谁思汉，万里腥膻谁报韩。
眼到北盟常揾血，话残南渡欲冲冠。
如何一代多人杰，稽首称藩鼻不酸。
老猿
舒岳祥（宋代）

一笑已霜千丈发，三声应断九回肠。
巴陵月暝林峦惨，巫峡江空道路长。
卜算子（萧计议席上）
李廷忠（宋代）

草际雪痕消，梅上春心动。碧幕红裙簇画筵，横玉声三弄。

雅兴杂鱼龙，妙舞回鸾凤。莫道司空眼惯□，还入清宵梦。
雪后出长安门见西山甚近
袁宗道（明代）

雪后天街绝点尘，西山一秣白于银。云边蹬道层层出，马首峰峦叠叠真。

瑶岛分明连绛阙，玉龙夭矫贴青旻。却怜往岁曾游处，十里桃花覆角巾。
偈颂一百二十三首
释崇岳（宋代）

十月瑞庆节，真人降中天。
万国葵藿心，虔祝一炉烟。
龙图凤历等乾坤，睿算弥隆亿万年。
雨中王驾部席上
曾巩（宋代）

鸠呼连日始成阴，薄雨聊宽望岁心。
浴雁野塘新浪细，藏鸦宫柳嫩条深。
春寒巧放花迟发，人老嗟辞酒满斟。
英隽并游知最幸，名园偷暇更追寻。
清平乐
李莱老（宋代）

绿窗初晓。枕上闻啼鸟。不恨王孙归不早。只恨天涯芳草。

锦书红泪千行。一春无限思量。折得垂杨寄与，丝丝都是愁肠。
南歌子 自题近词卷尾
龚自珍（清代）

灵鹊飞秋夕，香车驾暮烟。针儿七个尽情穿。略费玲珑七孔藕心钱。

床上宜施宝，琴中替辨弦。七襄报我定何年。且喜南楼好梦七分圆。
如梦令·素养浩然之气
冯熔（宋代）

素养浩然之气，铁石心肠谁拟。蒿目县前江，不逐队鱼游戏。藏器。藏器。只等时乘奋起。
东阿庵
释大香（明代）

麇迹缘厓见，泉流绕砌闻。涧花寒背日，山鼠夜啼云。

千岭从西折，诸峰竞北分。木冰呈晓玩，四绕白纷纷。
偈
上官道人（宋代）

处世红尘五十八，混世独存今始没。
时人若问吾归处，扫尽云霞一轮月。
怆别
马湘兰（明代）

病骨淹长昼，王生曾见怜。
时时对兰竹，夜夜集诗篇。
寒雨三江信，秋风一夜眠。
深闺无个事，终日望归船。
浪淘沙·花朝前夕作
陈家庆（清代）

帘外雨潇潇。滴翠春宵。峭寒微逗一枝箫。掩却碧屏山几曲，灯影红消。

梦断更无聊。泪湿轻绡。听残更漏夜迢迢。明日落英知几许，误了花朝。
十绝句寄赵帅
陈造（宋代）

柳堤阴里放船开，识面人家首屡回。
莫讶春阳浮大宅，新陪诗伯唱酬来。
陶行人宅赠
李梦阳（明代）

大道僧门对，萧然陶舍深。未论五杨柳，真悬一素琴。

坐向霜烟夕，时闻鸿雁音。城笳流海思，边月起秋阴。

苦劝蒙腾醉，应怀长别心。但看得云翼，冥冥谁竟寻。
愁春未醒 元夕后三日饮曹荩臣宅适遇微雪
陈维崧（清代）

落灯风定，舞絮天成。听沙沙杂杂，檐声滴乱酒床声。

闻说南山，小队轻裘竞射生。吾侪无事，且扶老懒，共博春酲。

起望尊前，林皋顿皓，轩槛将盈。恰萧然、四垂阴重，六出花轻。

多少征人，琵琶风雪醉龙庭。问他何似，疏狂老子，诗酒埋名。
小轩四围织短篱因成绝句
虞俦（宋代）

自插笆篱当药栏，旋移花木向中间。东偏只要疏疏竹，开牖莫教遮却山。
谢偃溪惠索淘
徐集孙（宋代）

与客敲诗倚古松，乱蝉声里夕阳春。
几年饭颗山头瘦，槐叶今朝得饱供。
和柳眼
韦骧（宋代）

觇烟窥月早于梅，不待东风著意催。应为朱轮屡回顾，未春先向道傍开。
贤者之孝二百四十首·石祁子
林同（宋代）

执亲之丧者，可沐浴其身。
不待石祁兆，知非佩玉人。
颂古四十四首
释师范（宋代）

一柄无情雪刃刀，当锋谁敢犯送毫。
马师父子亲提掇，血喷千山怒号。
入泽王河口
梅尧臣（宋代）

远水路已别，古汊未穷源。
定知前山雨，瀑泳至且浑。
暗生秋草下，稍复夏潦痕。
更去待月上，犹应可到门。
上知郡都官
强至（宋代）

列郡二千石，所理我与共。
临淮守最贤，万口交一颂。
彼邦困飞蝗，我境欲集凤。
彼民粒不充，我黍地无空。
严乎如秋霜，巨猾弗得纵。
断乎如蓍龟，吏法不敢弄。
铃斋昼观书，朱轓春劝种。
明堂购众材，我公实梁栋。
行吐胸中奇，勋名光有宋。
贱生何为者，碌碌备僚从。
天幸所与薄，半岁侍羁鞚。
燕雀势力小，鹅雁食口众。
贫贱两虽甘，沥恳辄披控。
朝廷重为邑，外台荐方用。
岂惟进雨蹠，抑可利微俸。
私心觊公举，如昔望郡贡。
媒衒士所丑，未罪已自讼。
公如飞一章，举族免饥冻。
送金潮州三首
刘克庄（宋代）

潮人无计驻轩车，来扇仁风仅岁馀。
棘院从今添立鹄，金堤亘古免为鱼。
真堪香火陪韩庙，谁采风谣继叶渠。
曾忝史官牛马走，不妨奋笔为公书。
醉花阴
沈芳（清代）

镜里鸾分钗折半。牵惹离肠断。记取乍簪时，绿鬓朱颜，已被秋霜换。

驰驱万里关河远。泪洒琼花馆。回首黯销魂，秀句吟来，字字香生管。
满江红·胶扰劳生
晦庵（宋代）

胶扰劳生，待足后、何时是足。据见定、随家丰俭，便堪龟缩。得意浓时休进步，须知世事多翻覆。漫教人、白了少年头，徒碌碌。
谁不爱，黄金屋。谁不羡，千钟禄。奈五行，不是这般题目。枉费心神空计较，儿孙自有儿孙福。也不须、采药访神仙，惟寡欲。
赠别吴仲权三首
赵蕃（宋代）

英英延陵家，蔼蔼宜章县。
政用鲁诸生，俗今齐一变。
诸公竞推毂，天子思晚见。
用舍有是夫，交亲谁不羡。
简鲍钦止
吴则礼（宋代）

剧谈解人颐，湖海鲍工部。端能于口前，截断第二句。

瘦藤寻上方，住此鼓钟暮。快办呼酒尊，梅花已无数。
闻角
俞德邻（宋代）

角声呜咽梅花老，远客夜长风草草。起倾冻酒浇愁胸，愁思转多杯恨小。

人生石火斯须期，月转楼西角又吹。咍台一枕华胥梦，明日看山笏拄颐。
句
吕延嗣（宋代）

拟向苍梧叫虞舜，更于橘井访苏仙。
【双调】新水令_武陵春当年
康进之（元代）

武陵春
当年曾避虎狼秦，是仙家幻来风韵。家因人得誉，人为家摹真。佳趣平分，人家共评论。
【驻马听】花片纷纷，过雨犹如弹泪粉。溪流滚滚，迎风还似皱湘裙。桃源路近与楚台邻，丽春园未许渔舟问。两般儿情厮隐，浓妆淡抹包笼尽。
【乔牌儿】风流人常透引，尘凡客不相认。地形高更比天台峻，洞门儿关闭紧。
【沉醉东风】瑶草细分明舞茵，翠鬟松仿佛溪云。蜂蝶莫浪猜，鱼雁难传信。好风光自有东君，管领红霞万树春，说什么河阳县尹！
【甜水令】难描难画，难题难咏，难亲难近，无意混嚣尘。若不是梦里相逢，年时得见，生前有分，等闲间谁取温存！
【折桂令】美名儿比并清新，比不的他能舞能讴，宜喜宜嗔。惑不动他疏势利的心肠，老不了他永长生的鬓发，瘦不的他无病患的腰身。另巍巍居世外天然异品，香馥馥产人间别样灵根。最喜骚人，寓意超群，把一段蓬莱境妆点入梁园，将半篇锦绣词互换出韩文。
【随煞】说清高不比那寻常赚客的烟花阵，追访的须教自忖。先办下无差错的意儿诚，后问的他许成合的话儿准。
九日袁公济有诗次其韵
苏轼（宋代）

古来静治得清闲，我愧真常也一班。
举酒东荣挹江海，回樽落日劝湖山。
平生倾盖悲欢里，早晚抽身簿领间。
笑指西南是归路，倦飞弱羽久知还。
喜雨
戴叔伦（唐代）

闲居倦时燠，开轩俯平林。雷声殷遥空，云气布层阴。

川上风雨来，洒然涤烦襟。田家共欢笑，沟浍亦已深。

团团聚邻曲，斗酒相与斟。樵歌野田中，渔钓沧江浔。

苍天暨有念，悠悠终我心。
孝友堂，为姚氏彦名、彦昌昆弟赋
张昱（元代）

两生孝友谁不知，左辖题堂固所宜。岂独声名从此大，要教风俗与之移。

棣华煜煜照春日，乌鸟哑哑啼树枝。林植羽栖俱有感，过门宾客可无诗？
江城子 其一
石孝友（宋代）

青青杨柳水边桥。水迢迢。柳摇摇。缓引离觞，频驻木兰桡。

我是摇人君是客，俱有恨，总无聊。

冰澌波暖数琼瑶。舞晴飙。拂春潮。一片别魂，销尽遣谁招。

不似严阳山上雪，魂易尽，雪难销。
于鳞赴浙臬邂逅吴门有赠凡四首 其四
王世贞（明代）

徵君姓字动青霄，綵笔寒回气象饶。出后东山仍远志，见时沧海失阳鱎。

风尘偶贷嵇康懒，春雪还堪宋玉骄。寮佐祗今多后进，谁将傲吏忆先朝。
卖菊
释元肇（宋代）

故国风烟几换秋，今年看菊御街头。长安市上人无数，只买秋光不买愁。
送孙逸人归庐山
齐己（唐代）

独自担琴鹤，还归瀑布东。逍遥非俗趣，杨柳谩春风。

草绕村程绿，花盘石磴红。他时许相觅，五老乱云中。
送照晦岩赴下竺
释元肇（宋代）

法道日堪嗟，邪师似稻麻。灵山承付嘱，佛陇正传家。

曲水慈云石，芗风御苑花。昙猷桥畔别，烟树思无涯。
咏儒释道三教总赠程洁庵：道教十四首 其四 损之又损
李道纯（元代）

艮兑交重山泽损，戒人惩忿绝嗔痴。损之又损无惩窒，绝学无为入圣基。
中隐堂诗（SS〗并叙）
苏轼（宋代）

岐山宰王君绅，其祖故蜀人也，避乱来长安，而遂家焉。
其居第园有名长安城中，号中隐堂者是也。
予之长安，王君以书戒其子弟邀予游，且乞诗甚勤，因为作此五篇。
去蜀初逃难，游秦遂不归。
园荒乔木老，堂在昔人非。
凿石清泉激，开门野鹤飞。
退居吾久念，长恐此心违。
径转如修蟒，坡垂似伏鳌。
树従何代有，人与此堂高。
好古嗟生晚，偷闲厌久劳。
王孙早归隐，尘土污君袍。
二月惊梅晚，幽香此地无。
依依慰远客，皎皎似吴姝。
不恨故园隔，空嗟芳岁徂。
春深桃杏乱，笑汝益羁孤。
翠石如鹦鹉，何年别海堧。
贡随南使远，载压渭舟偏。
已伴乔松老，那知故国迁。
金人解辞汉，汝独不潸然。
都城更几姓，到处有残碑。
古隧埋蝌蚪，崩崖露伏龟。
安排壮亭榭，收拾费金赀。
岣嵝何须到，韩公浪自悲。
绍兴以后祀五方帝六十首
佚名（隋代）

羽觞更陈，厥味清凉。
饮之不烦，又有庶浆。
夜未艾止，明星浮浮。
顾言妥灵，灵兮淹留。
看弄潮回
高翥（宋代）

弄罢江潮晚入城，红旗飐飐白旗轻。
不因会吃翻头浪，争得天街鼓乐迎。
咏南池
曾几（宋代）

衡门久栖迟，永日孰与俦。
既绝车马喧，遂适林塘幽。
荷香因雨车，水鸟鸣相酬。
虚怀睨物表，可以观天游。
古车英雄人，何异貉一丘。
茫然不知归，没世随波流。
雨中观潮
张若霳（清代）

沧溟水涨连天起，澎湃奔腾万马喧。声撼鲲身银浪转，光摇鹿马玉山翻。

萧条古木寒无色，淅沥长廊酒满尊。万壑千岩都不见，天涯风雨正黄昏。
灵岩
吕源（宋代）

忆别老君洞，今逾二十年。
重来持汉节，又复冒蛮烟。
风物总仍旧，霜髯徒自怜。
不如归去好，趣办五湖船。
遣兴
吴汝弌（宋代）

编蓬谐夙心，尊古岂文义。
所得靡有言，应酬聊尔耳。
室中无莱妇，童弱偶成四。
团栾宁无思，达此天亦蜕。
客来问长须，新醅可篘未，
行行陟高冈，一顾俯烟水。
客去不肯留，吾归且休矣。
戏答史应之三首
黄庭坚（宋代）

先生早擅屠龙学，袖有新硎不试刀。
岁晚亦无鸡可割，庖蛙煎鳝荐松醪。
出商州有感
王禹偁（宋代）

圜丘恩例得量移，笑领全家出翠微。
惟有来时的颅马，商山埋骨不同归。
虞美人·秋闺回文
姚燮（清代）

残声雁远江横月。恨似山眉结。断烟屏隔泪珠弹。烛傍碎梧风叶响珊珊。

凉初枕倚愁边梦。甚说香篝凤。水沉帘锁露花霏。静夜诉谁幽怨比蛩啼。
秦皇庙
常棠（宋代）

古庙三间矮棘丛，帝魂枉自气凌空。早知今日容身窄，前此阿房不作宫。
寄梁周翰补阙杨徽之宋白二拾遗
田锡（宋代）

飘零踪迹尚堪悲，唯向三贤最受知。
少俊有名输贾谊，宦游多难比张仪。
诗中老格何人爱，酒后佯狂识者嗤。
北省郎官应见峭，明时犹尚进身迟。
送张侍御秘书江左觐省
韦应物（唐代）

莫叹都门路，归无驷马车。绣衣犹在箧，芸阁已观书。

沃野收红稻，长江钓白鱼。晨餐亦可荐，名利欲何如。
淮阴杂诗六首 其三
邹祖符（清代）

高垄湖田万顷平，今年新涨可怜生。晚来几阵蘋风起，个个渔航屋上行。
送金生丧母还乡
史谨（明代）

千里家山抱恨还，落梅如雪点征鞍。慈亲异世音容远，孤子何征泪血乾。

鲤跃冰花思泽冻，乌啼宰木惨霜寒。想应去设墦间祭，石上新铭不忍看。
客归
冒国柱（清代）

柴门侵晓噪林鸦，行李萧萧正到家。娇女不知须鬓改，误将衫袖拂霜华。
浣溪沙
耿时举（唐代）

独鹤山前步药苗。青山只隔过溪桥。洞宫深处白云飘。碧井卧溪人寂寞，画廊鸣叶雨潇潇。漫题诗句满芭蕉。
浣溪沙·新妇矶边秋月明
徐俯（宋代）

新妇矶边秋月明。女儿浦口晚潮平。沙头鹭宿戏鱼惊。
青箬笠前明此事，绿穰衣底度平生。斜风细雨小舟轻。
和啸石二哥下帷罨画楼二首 其一
安章（清代）

得悟穷通历，应参涉世机。不投班氏笔，好下董生帷。

静觉文澜涌，谈催麈尾挥。此中幽趣足，逸兴自遄飞。
布袋赞 其三
释居简（宋代）

笑破古音前，回头尽可怜。只今无可笑，仰面笑青天。

赤脚知晴，蹑屐知雨。只这一著，未敢相许。
岁事
洪咨夔（宋代）

山居岁事似羌村，注瓦倾瓷酒半浑。
微麝和餳溲粔籹，芳凫夹荠斫餫饨。
阮生朱老情怀密，张丈殷兄笑语温。
帘外东风花信早，更烦吹缘鬓毛根。
拨棹子
尹鹗（五代）

风切切，深秋月，十朵芙蓉繁艳歇。小槛细腰无力，

空赢得，目断魂飞何处说¤

寸心恰似丁香结，看看瘦尽胸前雪。偏挂恨，少年抛掷。

羞睹见，绣被堆红闲不彻。

丹脸腻，双靥媚，冠子缕金装翡翠。将一朵，琼花堪比。

窠窠绣，鸾凤衣裳香窣地¤

银台蜡烛滴红泪，醁酒劝人教半醉。帘幕外，月华如水。

特地向，宝帐颠狂不肯睡。
偈颂五十一首 其二十六
释大观（宋代）

井梧叶叶响飕飗，搅动明河万里秋。楖𣗖摩挲生远兴，白云流水共悠悠。

不是寒山子，谁临古渡头。
送友人入关
杜荀鹤（唐代）

此去青云莫更疑，出人才行足人知。况当朝野搜贤日，

正是孤寒取士时。仙岛烟霞通鹤信，早春雷雨与龙期。

我今不得同君去，两鬓霜欺桂一枝。
春夜过长孙绎别业
钱起（唐代）

佳期难再得，清夜此云林。带竹新泉冷，穿花片月深。

含毫凝逸思，酌水话幽心。不觉星河转，山枝惊曙禽。
白楼亭
徐天佑（宋代）

江左名流共往还，白楼何许只青山。
不须商略闲今古，物换星移俯仰间。
鹧鸪天·雪照山城玉指寒
刘著（宋代）

雪照山城玉指寒，一声羌管怨楼间。江南几度梅花发，人在天涯鬓已斑。
星点点，月团团。倒流河汉入杯盘。翰林风月三千首，寄与吴姬忍泪看。
落梅风·江楼晚眺
赵善庆（元代）

枫枯叶，柳瘦丝，夕阳闲画阑十二。望晴空莹然如片纸，一行雁一行愁字。
正月二十五日以小疾在告作三绝是日苦寒 其一
张耒（宋代）

黄土冈头荠麦长，春阴蔽日午风狂。山前梅落无人见，只有幽禽啼暗香。
题黄山送别图
焦焕炎（宋代）

我家黄山隅，不识黄山面。
不自到黄山，见图如不见。
如何黄山客，又别黄山去。
落日晚烟昏，黄山在何处。
黄山有汤泉，可以洗涤尘世缘。
黄山有瑶草，可以饵之长不老。
黄山有神丹，得之可以超尘寰。
胡为别却黄山去，只把生绡写空翠。
真宗皇帝御制朱表御书赞
岳珂（宋代）

宋德茂三世，祥符闿九清。
兢业帝道登，陟降王心宁。
龙鸾夜染翰，虎豹晨抽扃。
宸心勤惕忧，清思入杳冥。
庆阴云裔裔，飙景风泠泠。
朱表动渊监，苍旻闻德馨。
岧嶢瞻天章，邃穆环禁庭。
昭回河汉隔，澒洞山河腥。
流传几百年，撝呵犹六丁。
金笺炯玉字，蜀带要吴绫。
大名标北都，宝庆恢中兴。
边尘失瓯脱，赵璧归连城。
百年神迹晦，再拜感涕零。
探骊方得隽，负马仍腾英。
天心正昌唐，文轨将收京。
原言豁氛霾，长仰奎星明。
悼亡九首
张耒（宋代）

山僧老去久忘情，笑我多悲白发生。
为道人间具烦恼，早来林下共修行。
董邦达秋林曳杖图
弘历（清代）

苍剩烟萝丹染枫，沧波又起鲤鱼风。高人蜀杖携邛竹，小立端知意不穷。
题甘露寺
曹松（唐代）

香门接巨垒，画角间清钟。
北固一何峭，西僧多此逢。
天垂无际海，云白久晴峰。
旦暮然灯外，涛头振蛰龙。
送骆丞谒襄帅广西宪
乐雷发（宋代）

知君无地种江蓠，看了衡山看九疑。
客路不堪还话别，侯门何处可题诗。
吟青罗带行离岸，唱白铜鞮过习池。
呼酒试浇征马足，绣台油幕有相知。
送舍弟
李白（唐代）

吾家白额驹，远别临东道。他日相思一梦君，

应得池塘生春草。
颂古
释道颜（宋代）

剔起便行三万里，只今休去八千年。
分明更为从头举，一任诸方取次传。
西江月 间步州南古堤
王恽（元代）

返照斜明双塔，乱山回远孤城。年来风物似升平。人说三王善年。世事正宜静待，田园好去躬耕。云闲归鸟有遗声。唤起投林高兴。
升元阁铎
曾极（宋代）

摩挲石柱藓痕斑，亡国如鸿去不还。
无复切云三百尺，祗传风铎在人间。
玩鞭亭怀古
袁启旭（清代）

邮亭一笠俯平田，往事空传七宝鞭。犀甲楼船沈晓梦，龙媒官道锁寒烟。

英雄已落真人后，父老能谈典午前。江左君臣总流水，杜鹃风雨泣年年。
闻砧二首 其一
陆蕙芬（清代）

砧杵谁家捣素秋，一声声度白萍洲。玉关萧瑟红闺冷，两地看来一样愁。
次韵周朝宗六月十日泛湖 其四
周邦彦（宋代）

维舟瞰层波，未忍分练段。人间好风味，鱼鸟同聚散。

儒生长窘束，书灯守幽幔。逐乐嗟已迟，蚤还犹及半。
熙宁蜡祭十三首 其三 奠币用《钦安》。
郊庙朝会歌辞（宋代）

穰穰丰年，繄侯休德。帅承天和，钦象古则。嘉玉量币，奠容翼翼。

灵施暨民，罔有终极。
吴正仲求红梅接头
梅尧臣（宋代）

君家梅溪上，但见梅花白。
我家家树红，求枝寄归客。
翦接如交情，本末不相隔。
明年举酒时，醉颊生微赤。
奉和幸大荐福寺
李乂（唐代）

象设隆新宇，龙潜想旧居。碧楼披玉额，丹仗导金舆。

代日兴光披，周星掩曜初。空歌清沛筑，梵乐奏胡书。

帝造环三界，天文贲六虚。康哉孝理日，崇德在真如。
笔精诗
佚名（唐代）

昔荷蒙恬惠，寻遭仲叔投。夫君不指使，何处觅银钩。

学问从君有，诗书自我传。须知王逸少，名价动千年。

能令音信通千里，解致龙蛇运八行。

惆怅江生不相赏，应缘自负好文章。
题鼓门大灯笼
陈烈（宋代）

富家一盏灯，太仓一粒粟。贫家一盏灯，父子相聚哭。

风流太守知不知，惟恨笙歌无妙曲。
陪崔璞侍御和崔gC春日有怀
赵嘏（唐代）

诗家本多感，况值广陵春。暖驻含窗日，香馀醉袖尘。

浮名皆有分，一笑最关身。自此容依托，清才两故人。